## Uredba o izmjenama Uredbe o osnivanju Agencije za zaštitu okoliša

### NN 84/2014 (14.7.2014.), Uredba o izmjenama Uredbe o osnivanju Agencije za zaštitu okoliša

VLADA REPUBLIKE HRVATSKE

1664

Na temelju članka 12. stavka 2. Zakona o ustanovama, br. 76/93, 29/97, 47/99 i 35/2008), a u vezi s člankom 38. Zakona o zaštiti okoliša (»Narodne novine«, br. 80/2013 i 153/2013), Vlada Republike Hrvatske je na sjednici održanoj 10. srpnja 2014. godine donijela

UREDBU

O IZMJENAMA UREDBE O OSNIVANJU AGENCIJE ZA ZAŠTITU OKOLIŠA

Članak 1.

U Uredbi o osnivanju Agencije za zaštitu okoliša (»Narodne novine«, broj 75/2002) članak 4. mijenja se i glasi:

»Agencija obavlja poslove prikupljanja i objedinjavanja prikupljenih podataka i informacija o okolišu, radi osiguravanja i praćenja provedbe politike zaštite okoliša i održivog razvitka.

Agencija je središnje informacijsko tijelo Republike Hrvatske za koordinaciju izvješćivanja i izvješćivanje Europske komisije o provedbi propisa zaštite okoliša te provodi koordinaciju izvješćivanja i izvješćivanje.

Agencija surađuje s Europskom agencijom za okoliš i izvješćuje u skladu sa zahtjevima Europske okolišne informacijske i promatračke mreže (EIONET).

Djelatnost Agencije obuhvaća osobito:

– uspostavu, razvoj, vođenje i koordinaciju jedinstvenog informacijskog sustava zaštite okoliša u Republici Hrvatskoj;

– izradu Izvješća o stanju okoliša;

– vođenje odgovarajućih baza podataka o okolišu;

– praćenje i izvješćivanje o stanju okoliša;

– praćenje i izvješćivanje o utjecaju okoliša na zdravlje, u suradnji s Hrvatskim zavodom za javno zdravstvo;

– pripremu podataka za izradu dokumenata i izvješća u vezi sa zaštitom okoliša i održivim razvitkom;

– izradu stručnih podloga za izradu, odnosno suradnju na izradi, dokumenata održivog razvitka i zaštite okoliša te izvješća koja se daju u vezi s provedbom tih dokumenata;

– obavljanje stručno-savjetodavnih poslova pri određivanju sadržaja, metodologije i načina praćenja stanja okoliša i vođenja jedinstvenog informacijskog sustava zaštite okoliša;

– suradnju s tijelima državne uprave, upravnim odjelima županije, upravnim odjelima Grada Zagreba, upravnim odjelima velikog grada, grada i općine, pravnim osobama s javnim ovlastima i drugim osobama, međunarodnim tijelima, institucijama i udrugama na izradi i realizaciji projekata i programa zaštite okoliša;

– provođenje, odnosno sudjelovanje u provedbi međunarodnih ugovora i sporazuma iz područja zaštite okoliša kojih je Republika Hrvatska stranka, u dijelu koji se odnosi na izvješćivanje prema preuzetima obvezama;

– sudjelovanje u projektima i programima iz područja zaštite okoliša koji se provode na temelju međunarodnih ugovora po ovlasti Ministarstva;

– osiguravanje uvjeta za pristup informacijama o okolišu, kojima raspolaže i koje nadzire.

Agencija obavlja i druge poslove u skladu sa Zakonom o zaštiti okoliša, ovom Uredbom, Statutom Agencije i posebnim propisima, koji služe za ostvarivanje djelatnosti Agencije utvrđene stavcima 1., 2., 3. i 4. ovoga članka.

Agencija ne može mijenjati djelatnost bez suglasnosti osnivača.«.

Članak 2.

Članak 13. mijenja se i glasi:

»Sredstva za rad i poslovanje Agencije osiguravaju se iz državnog proračuna Republike Hrvatske te obavljanjem vlastite djelatnosti.

Agencija može stjecati sredstva i iz drugih izvora, donacijama, sponzorstvom i na drugi način u skladu sa Zakonom o zaštiti okoliša i ostalim pozitivno-pravnim propisima Republike Hrvatske.«.

Članak 3.

U članku 18. stavak 1. mijenja se i glasi:

»Statut Agencije donosi Upravno vijeće uz suglasnost Ministarstva.«.

Članak 4.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/14-03/74

Urbroj: 50301-05/25-14-2

Zagreb, 10. srpnja 2014.

Predsjednik

Zoran Milanović, v. r.

Uredba, NN 84/2014-1664